SA vloot nog ŉ jaar in Mosambiek-kanaal ontplooiCyril Ramaphosa. Foto: Flickr/GovernmentZA Pres. Cyril Ramaphosa het die parlement in kennis gestel dat die ontplooiing van 200 lede van die Suid-Afrikaanse Nasionale Weermag om seerowery in die Mosambiek-kanaal te bekamp met nog ŉ jaar verleng is. Hy het ŉ amptelike brief daaroor aan die speaker van die Nasionale Vergadering, Baleka Mbete, gerig, en dit is as deel van die parlement se openbare kennisgewings gepubliseer. Die weermaglede sal tot 31 Maart volgende jaar daar aan diens bly, teen ŉ koste van R127 miljoen vir die Suid-Afrikaanse belastingbetaler. Seerowery is ŉ groot en gewelddadige probleem aan die ooskus van Afrika. Dit het in sy huidige vorm veral rondom die Horing van Afrika toegeneem in die afwesigheid van ŉ algemeen erkende regering in Somalië. Hierna het dit met verloop van tyd ten suide uitgekring, tot in die omgewing van lande wat aan die Suider-Afrikaanse Ontwikkelingsgemeenskap (SAOG) behoort. Suid-Afrika is ook ŉ SAOG-lid. Die ontplooiing van die Suid-Afrikaanse weermagpersoneel vind juis onder die vaandel van die SAOG plaas, het Ramaphosa aan die parlement geskryf.